Heilshoorn

Heilshoorn () is en Dörp in de Gemeen Oosterholt-Scharmbeek in’n Landkreis Oosterholt, Neddersassen.

Bi Heilshoorn höört ok von öllers dat Forsthuus in’t Stoteler Holt mit to. En Deel von Heilshoorn is ok de Lange Heid en Stück in’n Noorden an de Landsstraat 135.

 Geografie 

De Oort liggt op de Oosterholter Geest. Dat Rebeed in’n Süüdwesten von Heilshoorn tellt to de Bremer Swiez. De Schönebecker Au flütt dicht bi’n Oort langs.

De Naveröörd sünd Garlst in’n Noorden, Hülsbarg un Elm in’n Noordoosten, Westerbeek un Bargten in’n Oosten, Buschhusen un Scharmbeekstotel in’n Süüdoosten, Leessemstotel, Werschenreeg, Arv un Stendörp in’n Süden, Habichthorst, Korbeck un Brundörp in’n Süüdwesten un Meyenborg, Vosloog un Buggehorn in’n Noordwesten.

 Historie 

Heilshoorn kummt 1299 toeerst in de Oorkunnen vör.

De Oortsdeel Lange Heid is eerst in dat 20. Johrhunnert opkamen un mit de Lucius-D.-Clay-Kasern to sien hüdige Grött wussen.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Eggst in’n Kanton Hu’e höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Swonewebel in’n Kanton Vesack.

De Oort hett vör 1848 to dat Gericht Hu’e tohöört un denn von 1848 bet 1885 to dat Amt Oosterholt. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en, grötteren Kreis Oosterholt tohoopgahn is.

De Oort weer fröher en egen Gemeen, de an’n 1. März 1974 mit de Gemeenreform in Neddersassen Deel von de Gemeen Oosterholt-Scharmbeek worrn is.

 Inwahnertall 

 * mit Lilkendey

 Religion 

Heilshoorn is evangeelsch-luthersch präägt un höört to de To’n-Hilligen-Krüüz-Kark in Werschenreeg. Bevör düsse Kark 1966 trech worrn is, hett de Oort to de Martin-Kark in Leessem höört.

För de Kathoolschen is de Hillige-Familie-Kark in Oosterholt-Scharmbeek tostännig.

De Doden warrt op’n Karkhoff Pennigbüttel begraven.

 Wapen 

Dat Wapen von Heilshoorn wiest över en roden Schildfoot mit en sülvern Hoorn op gollen Grund en rode Borg mit en blau Band dor vör langs.

 Kultur 

En Denkmaal för de Fullenen ut de twee Weltkrieg’ steiht in Leessem bi de Kark.Onlineprojekt Gefallenendenkmäler

 Verenen 

De Sportvereen Sportfrünn Heilshoorn is 1971 grünnt worrn un de Börgervereen Heilshoorn 1975.

 Weertschop un Infrastruktur 

Heilshoorn hett en egene freewillige Füürwehr, de an’n 1. Mai 1941 grünnt worrn is.

Dat Ünnernehmen Faun Umwelttechnik hett ehr Wark in Heilshoorn. 2017/2018 hett de DHL en Mechaniseerte Tostellbasis in Heilshoorn boot.

 Verkehr 

Dör Heilshoorn löppt de Landsstraat 135, de in’n Noorden över Garlst an Hagen na Bremerhoben geiht un in’n Süden na Ihlpohl un Bremen-Noord. In’n Süden von Heilshoorn warrt de L 135 von de L 149 krüüzt, de in’n Oosten na Buschhusen un Oosterholt-Scharmbeek an de Bundsstraat 74 ran geiht un in’n Westen över Brundörp un Eggst na Swonewebel. De Kreisstraat 17 föhrt in’n Süüdoosten von de L 149 na Scharmbeekstotel.

De nächste Autobahn is de Autobahn 27 (Afsnidd Bremen–Bremerhoben). De Opfohrt 14 Swonewebel liggt so veer Kilometer in’n Westen von Heilshoorn an de L 149.

De nächste Bahnhoff is so bi söven Kilometer wied weg in’n Oosten de Bahnhoff Oosterholt-Scharmbeek an de Bahnlien Bremen–Bremerhoben.

 Scholen 

In’n Oort gifft dat de Grundschool Heilshoorn un en Kinnergoorn.

 Footnoten 

 Weblenken 

Kategorie:Oort
Kategorie:Landkreis Oosterholt